S.Oliver

„s.Oliver“ – tarptautinis drabužių parduotuvių tinklas, įkurtas 1969 m., Viurcburge, Vokietijoje. Daugiausiai „s.Oliver“ parduotuvių įsikūrę vakarų ir rytų Europoje. 2012 m. pajamos siekė 1,53 mlrd. eurų.

Istorija 
1969 m. atidaryta pirmoji 25 m² dydžio butiko tipo parduotuvė Viurcburge, Vokietijoje. Iš pradžių kompanijos pavadinimas buvo „Sir Oliver“, vardas į „s.Oliver“ buvo pakeistas 1978 m. Pirmoji drabužių parduotuvė tame pačiame mieste atidaryta 1985 m. Kiek vėliau, 1987 m., kompanija įsigijo įmonę „Chicago Jeansmode“, kurią iškart pervadino ir sukūrė prekės ženklą „Knockout“, o 1993 m. pristatytas „Chaloc“, o 1994 m. – ir „QS“ prekės ženklas. 1995 m. bendrovė pertvarkoma, pradedama labiau koncentruotis į pačią kompaniją, pristatomas vyriškų, o 1996 m. ir moteriškų prekių ženklas „s.Oliver“.

1997 m. pristatoma 12 kolekcijų per metus, įgyjamos pirmos „s.Oliver“ prekės ženklo licencijos, 1999 m. pradedama aktyvi plėtra. 2001 m. kompanija įsigijo teises į moteriškų drabužių prekės ženklą „comma“. 2002 m. toliau dirbama prie „comma“; pristatomi „s.Oliver“ ženklo kvepalai. 2003 m. tinklas žengia į Austriją, Šveicariją bei Beniliukso šalis. 2004 m. atidaroma internetinė parduotuvė „www.soliver.de“. Išleidžiama „comma“ prekės ženklu pažymėtos aksesuarų bei kvepalų linijos. Hamburge atidaroma itin didelė (1500 m²) „s.Oliver“ parduotuvė, pristatoma „QS Style“ ženklo prekės, skirtos vyrams; per naują pristatomos ir moterų kolekcijos.

2005 m. atidaroma dar viena itin didelio formato parduotuvė Kelne. Išleidžiami „comma“ prekės ženklo aksesuarai, įskaitant diržus, krepšius ir įvairias iš odos pagamintas aprangos detales. Pertvarkomi kolekcijų pavadinimai, pristatomi ir „s.Oliver“ prekės ženklu pažymėtos produktų linijos. 2006 m. atidaromos parduotuvės Italijoje, Kazachstane, Lenkijoje, taip pat ir didelės „s.Oliver“ parduotuvės Miunchene, o 2007 m. – ir Prancūzijoje bei Indijoje. Pristatomos prekės, skirtos kūdikiams.

2008 m. kompanijos pajamos perkopia vieną milijardą eurų; kompanijos centrinė būstinė persikelia į naujas patalpas. Didelio formato parduotuvės atidaromos Antverpene, Belgijoje bei Delyje, Indijoje. 2009 m. „s.Oliver“ švenčia 40 metų jubiliejų. Atidaroma dar daugiau didelio formato parduotuvių Vokietijoje; pristatomos drabužių linijos, skirtos apkūniems žmonėms. 2010 m. kompanija pradeda investuoti į įvairias sporto komandas. Atidaromos pirmos aksesuarų parduotuvės. Atidaro savo internetinį muzikos kanalą. 2011 m. toliau remia ir investuoja į sporto komandas. 2012 m. „s.Oliver“ pradeda muzikinė kompaniją „Festival of Colors“, organizuoja tarptautinį konkursą.

Parduotuvės 
„s.Oliver“ turi 378 parduotuves, priklausančias pačiai kompanijai, taip par 351-ą parduotuvę, valdomą kompanijos partnerių. Bendrovė taip pat teigia, jog „s.Oliver“ prekių galima įsigyti ir kitose 3047 parduotuvėse. Pardavimai iš užsienio valstybių sudaro 27 % visų kompanijos pajamų. 2012 m. pajamos siekė 1,53 mlrd. eurų; kompanijos pardavimai nuo pat jos įkūrimo tik didėja. 2007 m. pajamos sudarė 1,05 mlrd., 2000 m. – 614 mln., o 1995 m. – 245 mln. eurų.

Daugiausiai „s.Oliver“ parduotuvių įsikūrę vakarų ir rytų Europoje. Svarbiausios rinkos šalys – Vokietija, Slovėnija, Vengrija, Kroatija, Lenkija, Čekija, Slovakija, Slovėnija ir Beniliukso šalys, kurios visos turi atskiras pardavimus valdančias įmones. Parduotuvės veikia keliolikoje šalių Europoje, taip pat ir Azijoje, įskaitant Indiją, Mongoliją, Indoneziją.

Šaltiniai

Nuorodos 
 Oficialus „s.Oliver“ tinklalapis (anglų k.)
 Oficialus „s.Oliver“ tinklalapis (vokiečių k.)
 „s.Oliver“ socialiniame tinkle „Facebook“

Vokietijos įmonės
Drabužių parduotuvės